text: Gamle mænd skal lokkes til at spille fodbold
  23 september 2011 kl. 07.05
  Den tidligere fodboldspiller og superligatræner Erik Rasmussen skal i samarbejde med DGI lokke gamle mænd  tilbage til fodboldbanerne med et helt nyt koncept. 
  På blot 10 år er antallet af mænd i alderen 25-60 år, der spiller fodbold under DGI, faldet med mere end 12.000 udøvere.
  Det er et fald på hele 23 procent. 
  Derfor lancerer DGI nu i samarbejde med tidligere superligatræner Erik Rasmussen flexfodbold.
  Det sker på Blue Water Arena i Esbjerg i dag.
   
  Flexfodbold er et nyt koncept, der skal gøre det nemmere for de frafaldne at dyrke fodbold.
  Her er ikke faste trænings- og kamptidspunkter, men i stedet kan udøverne spille, når det passer dem.
   
  Banen er væsentlig mindre end en almindelig fodboldbane.
  Så med blot seks spillere, kan der laves en kamp, og med blot ni spillere kan der laves en lille turnering.
  - Flexfodbold er et rigtig godt alternativ til mange andre former for motion. Og vi ved, at mange har svært ved at tage løbeskoene på og bare løbe en tur. Men hvis der er en bold med, og der er noget socialt, så bliver det meget nemmere at komme af sted, siger Erik Rasmussen.
  